เมื่อวานนี้ผมซื้อน้ำอัดลมที่ถูกปิดซีลฝาแก้วมา แล้วเจาะฝากินแล้วทำให้ฝาระเบิดใส่หูครับ เสียงดังมากจนทำให้หูข้างขวาผมดับครับ แล้วประมาณ 3 วินาทีหลังจากนั้นหูก็กลับมาได้ยินปกติครับ ไม่มีเลือดออก ไม่มีของเหลวไหล แต่รู้สึกหูวิ้งหูอื้อเล็กน้อย จนถึงตอนนี้ยังไม่มีความผิดปกติครับ ยังได้ยินปกติ แต่มีความรู้สึกที่หูขวาไม่เหมือนเดิม อยากทราบว่าอันตรายไหมครับ
สวัสดีค่ะ การที่ฝาน้ำอัดลมระเบิดใส่หู ทั้งเสียงที่ดังและแรงกระแทก ย่อมทำให้หูได้รับบาดเจ็บ โดยอาจทำให้เยื่อแก้วหูทะลุฉีกขาด เส้นประสาทในรูหูบาดเจ็บ ซึ่งก็จะทำให้มีอาการปวดหู หูอื้อ การได้ยินเสียงลดลงในทันที แต่หลังจากนั้น การได้ยิน และอาการปวดหูก็จะค่อยๆ กลับมาดีขึ้น เพราะเส้นประสาทจะกลับมาเป็นปกติก่อน ส่วนเยื่อแก้วหูที่ฉีกขาดก็จะใช้เวลานานกว่าในการซ่อมแซมตัวเองและกลับมาติดกัน โดยประมาณ 68% ของผู้ที่เยื่อแก้วหูฉีกขาด จะใช้เวลาประมาณเวลา 1 เดือน เยื่อแก้วหูที่ขาดจึงจะกลับมาติดเป็นปกติ ที่เหลือก็อาจต้องใช้เวลานานถึง 3 เดือน แก้วหูจึงจะกลับมาเป็นปกติ มีเพียงส่วนน้อย ทีเยื่อแก้วหู อาจไม่กลับมาติดกัน และต้องอาศัยการรักษาผ่าตัดปิดเยื่อแก้วหูต่อไปค่ะดังนั้น หากรู้สึกว่าการได้ยินของหูขวายังไม่ได้กลับมาเป็นเหมือนเดิม แนะนำควรไปพบแพทย์เพื่อตรวจว่ามีเยื่อแก้วหูทะลุหรือไม่ หากทะลุ ก็ต้องติดตามอาการ ว่าต่อมาเยื่อแก้วหุจะสมานติดกันได้หรือไม่ค่ะ ในระหว่างนี้ ต้องรักษาหูให้แห้งอยู่เสมอ ห้ามไม่ให้น้ำเข้าไปในหู เพื่อป้องกันไม่ให้เกิดการติดเชื้อแทรกซ้อน เช่น ห้ามว่ายน้ำ เวลาอาบน้ำใช้โฟม หรือสำลีอุดหูเพื่อไม่ให้น้ำเข้าหู เป็นต้น